Ο Ρωμέρο, η Ιουλιέτα και ο Στρατηγός – Μια νέα ταινία
Θα γυριστεί στην Ελλάδα από τον σκηνοθέτη Φαίδωνα Παπαμιχαήλ
Με εντατικό ρυθμό συνεχίζονται στο Χόλλυγουντ οι προετοιμασίες για το γύρισμα μιας νέας Αμερικανικής ταινίας στην Ελλάδα. Πρόκειται για την παραγωγή Ο ΡΩΜΕΡΟ, Η ΙΟΥΛΙΕΤΑ ΚΑΙ Ο ΣΤΡΑΤΗΓΟΣ, βασισμένη στο ομώνυμο σενάριο του ομογενή συγγραφέα , το οποίο πριν δύο χρόνια διακρίθηκε ξεχωρίζοντας μεταξύ 70 και πλέον σεναρίων που είχαν υποβάλει Έλληνες συγγραφείς από κάθε γωνιά του πλανήτη μας στο Φεστιβάλ Ελληνικού Κινηματογράφου στο Λος Άντζελες. Στην ελλανόδικο επιτροπή που το βράβευσε περιλαμβάνονταν ο κινηματογραφικός παραγωγός Stratton Leopold, ο Πρόεδρος του Ομίλου Παραγωγής Τηλεοπτικών Μίνι-Σήριαλ του καναλιού HBO και τιμημένος με Oscar και Emmy, Kary Antholis, και η Christina Lazaridi, καθηγήτρια στην Σχολή Κινηματογράφου Columbia. Ο Proferes είναι ευγνώμων στο Φεστιβάλ τόσο για το ότι έδωσε την δυνατότητα να επιλεγεί το έργο του από ομάδα καταξιωμένων προσωπικοτήτων της 7 Τέχνης όσο και για την συμβολή του στην σύναψη συμφωνίας με την εταιρεία Human Revolution Entertainment, που θα γυρίσει την ταινία. Πριν το Ο ΡΩΜΕΡΟΣ, Η ΙΟΥΛΙΕΤΑ ΚΑΙ Ο ΣΤΡΑΤΗΓΟΣ ο Proferes είχε γράψει το σενάριο της ταινίας HANDSOME HARRY (Ο Κομψός Χάρης) με την οποία άνοιξε το Κινηματογραφικό Φεστιβάλ Tribeca του 2009 στην Νέα Υόρκη. Για την δουλειά του εκείνη ο ομογενής συγγραφέας απέσπασε επίσης το Βραβείο Καλύτερου Σεναρίου του 2010 στο Παγκόσμιο Φεστιβάλ Κινηματογράφου, που έγινε στο Τορόντο, Καναδά. Ο Nicholas Proferes διδάσκει σκηνοθεσία στο Πανεπιστήμιο Columbia επί 25 περίπου χρόνια. Το 277 σελίδων βιβλίο του «Βασικές αρχές της σκηνοθεσίας στον κινηματογράφο – Δείτε το φιλμ σας πριν το γυρίσετε» (Film Directing Fundamentals; See your film before shooting) βρίσκεται στην τρίτη του έκδοση κι έχει επαινεθεί από διεθνούς ολκής σκηνοθέτες όπως ο Milos Forman, που θα θυμόσαστε από τις θρυλικές επιτυχίες Αmadeus, Ragtime και One Flew Over The Cuckoo’s Nest (Πέταγμα Πάνω Από την Φωλιά του Κούκου). Κατά τον Forman, για να γίνει κανείς καλός σκηνοθέτης χρειάζεται να έχει ταλέντο και λίγη τύχη, τα υπόλοιπα απαιτούμενα θα τα βρει στο βιβλίο του Νίκολα Προφήρη. Η σκηνοθεσία του νέου Ελληνοαμερικανικού φιλμ έχει ήδη ανατεθεί στον διεθνούς φήμης κινηματογραφιστή Phedon Papamichael, που συμπτωματικά έψαχνε να βρει μια καλή κωμωδία. Έμεινε ενθουσιασμένος από το σενάριο. Το βρήκε να είναι «εξαιρετικά πρωτότυπο και πλούσιο σε χιούμορ». Γι αυτό ο Papamichael αποδέχτηκε αμέσως και με χαρά την σχετική πρόταση. Όπως λέει: «Προσβλέπω τώρα να επιστρέψω στην Ελλάδα για το γύρισμα της νέας ταινίας έχοντας την θετική εμπειρία του γυρίσματος εκεί και της προηγούμενης ταινίας μου, Χαμένη Αρκαδία (ARCADIA LOST)». Σύμφωνα με τον Papamichael, «Η Ελλάδα εξελίσσεται σε μία από τις πιο καλές χώρες για γυρίσματα ταινιών στην Ευρώπη, γιατί προσφέρει τοπία ασυναγώνιστα». Ο Phedon Papamichael, είναι σήμερα ένα από τα μεγαλύτερα αστέρια του Χόλλυγουντ και έχει στο ενεργητικό του ζηλευτά επιτεύγματα σε τομείς από την διεύθυνση φωτογραφίας μέχρι την σκηνοθεσία. Βοήθησε ουσιαστικά στην επιτυχία των ταινιών WALK THE LINE (Η ζωή του τραγουδιστή Johnny Cash), με την Reese Witherspoon, η οποία και τιμήθηκε με Όσκαρ για τον ρόλο της αυτόν, THE DESCENDENTS (Οι Απόγονοι), με τον George Clooney, που σύντομα θα προβληθεί στους κινηματογράφους, “W” του Oliver Stone, 3:10 TO YUMA (3:10 μέχρι την Γιούμα) με τον τιμημένο με Όσκαρ ηθοποιό Russell Crowe και της δημοφιλούς προσφοράς του φετινού καλοκαιριού, DAY AND NIGHT (Μέρα και Νύχτα) με τους Tom Cruise και Cameron Diaz. Το γύρισμα της νέας ταινίας αρχίζει την άνοιξη 2011 στην Κρήτη. Παραγωγοί θα είναι ο Stratton Leopold, που μας έχει προσφέρει ταινίες όπως τις MISSION IMPOSSIBLE (Αδύνατη Αποστολή) και WOLFMAN (Λυκάνθρωπος), μαζί με την Angeliki Giannakopoulos, της εταιρίας Human Revolution Entertainment. Συμπαραγωγοί θα είναι ο Freddy Vianellis (Modiano) και ο Stamatis Athanasoulas, Ιδρυτής της Ελληνικής Κινηματογραφικής εταιρίας Top Cut. Η παραγωγός Angeliki Giannakopoulos λέει πως σκοπεύει να προσλάβει καλλιτέχνες και τεχνικούς από την Ελλάδα για τους περισσότερους ρόλους του έργου και για πολλές θέσεις του προσωπικού της ταινίας. Όσο για τους κύριους ρόλους η κυρία Γιαννακοπούλου αποκάλυψε ότι «βρισκόμαστε σε επαφή με ορισμένους από τους πιο γνωστούς ηθοποιούς του Χόλλυγουντ» αλλά ακόμα δεν έχει ληφθεί οριστική απόφαση για το ποιοι θα επιλεγούν. Στα λόγια της αυτά ο συμπαραγωγός Freddy Vianellis πρόσθεσε: «Είμαι πολύ χαρούμενος που συνδέθηκα με την Ελληνοαμερικανική αυτή παραγωγή και προσβλέπω με χαρά να πάω στην Ελλάδα για το γύρισμα της ταινίας, μέσω της οποίας θα μας δοθεί και η δυνατότητα να δείξουμε την ποιότητα των ηθοποιών και των τεχνικών εμπειρογνωμόνων της χώρας». Ο Vianellis κατέληξε λέγοντας πως η παραγωγός εταιρεία βρίσκεται ήδη σε επαφή με πιθανούς συνεργάτες στην Ελλάδα και πως ελπίζει πως θα είναι σε θέση να ανακοινώσει τα ονόματα των ηθοποιών και των συνεργατών της παραγωγής μέσα στους επόμενους λίγους μήνες. Η πλοκή της ρομαντικής κωμωδίας Ο ΡΩΜΕΡΟ, Η ΙΟΥΛΙΕΤΑ ΚΑΙ Ο ΣΤΡΑΤΗΓΟΣ έχει με λίγα λόγια ως εξής: Ένας νέος Ελληνοαμερικανός, ονόματι Ρωμέρο, πηγαίνει στην Ελλάδα για να διευθετήσει μια χρονίζουσα οικογενειακή διαμάχη. Κατά την παραμονή του εκεί βρίσκει ένα χειρόγραφο έργο το οποίο τον σαγηνεύει σε τέτοιο βαθμό που αποφασίζει να το κάνει κινηματογραφική ταινία με την πεποίθηση ότι έτσι θα κερδίσει μια μέρα Βραβείο Όσκαρ. Βασική προϋπόθεση όμως για να γίνει αυτό είναι ότι η μητέρα του, η αδελφή του, ο κουνιάδος του, οι θείες του, ο παπάς του χωριού, ένας απόστρατος Στρατηγός, που είναι και ο συγγραφέας του χειρόγραφου έργου, καθώς επίσης η πανέμορφη και σκανδαλιάρα εγγονή του Στρατηγού, η Ιουλιέτα, ένας βοσκός και ένας υδραυλικός θα τον αφήσουν ήσυχο για αρκετό χρόνο ώστε να καταφέρει να γυρίσει το έργο σε ταινία. Η παραγωγός Angeliki Giannakopoulos είναι γεννημένη στην Ελλάδα με λαμπρές κινηματογραφικές επιδόσεις στην Αμερική. Ένα από τα έργα της, το ντοκιμαντέρ MY CHILD – MOTHERS OF WAR (Παιδί Μου- Μητέρες Στρατιωτών σε Πόλεμο), που αναφέρεται στα συναισθήματα γυναικών με παιδιά που υπηρετούν στον πόλεμο του Ιράκ, έχει αποσπάσει εξαιρετικά κολακευτικά σχόλια σε όλο τον κόσμο. Μεταξύ άλλων τιμήθηκε με το Βραβείο Καλύτερου Ντοκιμαντέρ του Φεστιβάλ Γυναικών Κινηματογραφιστών του Λος Άντζελες και με το Βραβείο Σκηνοθεσίας Cinequest. Έχει επίσης εργαστεί ως παραγωγός του τηλεοπτικού δικτύου NBC όπου ήταν υπεύθυνη για τα διαφημιστικά σποτ με τα οποία το κανάλι προωθούσε στο κοινό τα πιο δημοφιλή ψυχαγωγικά και ενημερωτικά προγράμματά του. Η Angeliki Giannakopoulos είναι επίσης ένα από τα ιδρυτικά μέλη του Ελληνικού Φεστιβάλ Κινηματογράφου στο Λος Άντζελες, το οποίο έχει εξελιχτεί σε μια εντυπωσιακή γέφυρα που συνδέει τους Έλληνες κινηματογραφιστές με το Χόλλυγουντ, προβάλλοντας έργα τους στο Αμερικανικό και το διεθνές κοινό. Το Φεστιβάλ αυτό επίσης κάνει προβολές μεγάλων επιτυχιών της Ελληνικής Έβδομης Τέχνης, σεμινάρια πάνω σε σημαντικά θέματα της σύγχρονης κινηματογραφίας και αφιερώματα σε μεγάλους καλλιτέχνες της οθόνης και του θεάτρου που έχουν Ελληνική καταγωγή. Παράλληλα το Ελληνικό Φεστιβάλ Κινηματογράφου στο Λος Άντζελες απονέμει και τα Βραβείο Ορφέας με τα οποία αναγνωρίζονται οι πιο σημαντικές δραματικές κινηματογραφικές παραγωγές, τα πιο αξιόλογα ντοκιμαντέρ και οι καλύτερες μικρού μήκους ταινίες κάθε χρονιάς.